जायसी के संदर्भ में विचार करते समय यह कहा जा सकता है कि किसी समय आचार्य रामचन्द्र शुक्ल जायसी को सूफी बताते थे और उनकी कविता की व्याख्या सूफी मत के प्रभाव के आधर पर करते थे, वहीं आज विजयदेव नारायण साही नये साक्ष्यों के आधर पर यह सिद्ध कर चुके हैं कि जायसी सूफी कवियों की श्रेणी में नहीं आते हैं। अब वर्तमान संदर्भों में यह आवश्यक हो गया है कि कवि जायसी की कविताओं की व्याख्या सूफी मत के प्रभाव से हटाकर की जानी चाहिए।आज के दौर में राजनीति, समाज और साहित्य को गहरे अर्थों में प्रभावित करने लगी है। अब यह राजनीति नये-नये मतों, नयी-नयी विचारधाराओं की उत्पत्ति का बहुत बड़ा कारण भी है। राजनीतिक उथल-पुथल से विचारधारा की भूमिका में भी परिवर्तन होता है। कोई भी विचारधारा अपनी प्रतिद्वन्द्वी विचारधारा को चुनौती देने के लिये अपने आदर्शों, मान्यताओं और मूल्यों के आधार पर कविता की पुनर्व्याख्या का प्रयास करती है। मार्क्सवादी, अस्तित्ववादी, संरचनावादी, उत्तर संरचनावादी, आधुनिकतावादी और उत्तरआधुनिकतावादी जैसी विचारधाराओं के घमासान में कविता की व्याख्या अलग-अलग होती रहती है। इसलिये भी यह आवश्यक हो जाता है कि मध्यकालीन कविता को निरपेक्ष भाव से पुनर्व्याख्यायित किया जाना चाहिए।